ועדת הכספים, כנסת 20, פרוטוקול מספר 881, 2017-12-06 10:15

מכלוף מיקי זוהר: שלום, אני מתכבד לפתוח את ועדת הכספים.

מכלוף מיקי זוהר: הנושא שלפנינו היום: צו היטלי סחר ואמצעי הגנה (היטל היצף על יבוא לוחות זכוכית צפה מטורקיה) (הוראת שעה).

מכלוף מיקי זוהר: הנושא שלפנינו הוא נושא חשוב, כי יש פה הרבה מאוד סוגיות שצריכים לדון בהן – עתידו של מפעל "פניציה" שבצפון, היכולת של ספקים בארץ לרכוש זכוכית ולייבא אותה, ומחירי הזכוכית בשוק במדינת ישראל.

מכלוף מיקי זוהר: יש דוברים רבים וכפי הנראה לא נוכל להספיק לערוך היום את ההצבעה בנושא.

מכלוף מיקי זוהר: אני מקווה שכן, אבל קשה לי להאמין שכן.

איתן ברושי: אנחנו נוותר על רשות הדיבור ונקבל החלטה.

מיקי לוי: אני גם אוותר על רשות הדיבור, כי זה נמשך כבר הרבה זמן.

איתן ברושי: שכל אחד ידבר דקה ונצביע.

מכלוף מיקי זוהר: אני כולי תקווה שנספיק, אבל אנחנו גם יודעים שיש מחלוקת.

מיקי רוזנטל: אין מחלוקת, היא הסתיימה.

מכלוף מיקי זוהר: יש מחלוקת משמעותית, מיקי, בין היבואנים לבין "פניציה" לבין משרד הכלכלה.

מכלוף מיקי זוהר: אנחנו צריכים להגיע למצב שבו ישנה הסכמה.

מכלוף מיקי זוהר: אם אין הסכמה ניאלץ לעבור לשלב ההצבעה וחברי הכנסת יוכלו להכריע בסוגיה.

מכלוף מיקי זוהר: אבל לפני שנכריע בסוגיה ננסה לאפשר לצדדים להגיע לאיזשהו פתרון, כי המטרה שלנו היא לפתור את הסוגיה.

מכלוף מיקי זוהר: כמובן שאנחנו צריכים לשמוע גם את חברי הכנסת - - -

מיקי רוזנטל: מיקי, אני רוצה לעדכן שאנחנו כבר בסיבוב השלישי של הדיונים והעמדות כבר נשמעו.

מיקי רוזנטל: משרד הכלכלה, הממונה על ההיצף, הכריע מה שהכריע, ויש לפנינו החלטה.

מיקי רוזנטל: זה לא שנתחיל עכשיו לשמוע את כל הדעות.

מכלוף מיקי זוהר: אני יודע, אבל שוב אני מבקש שהדיון זה ייערך, ובצורה רצינית.

מכלוף מיקי זוהר: אני רוצה לשמוע קודם כול את משרד הכלכלה.

<דני טל: אני דני טל, מנהל מינהל יבוא במשרד הכלכלה, ממונה על היטלי סחר.

<דני טל: קצת רקע על הענף.

<דני טל: ענף ייצור הזכוכית הצפה מאופיין בהיצע קשיח שנובא ממאפייני הייצור; אי אפשר לכבות את הייצור.

<דני טל: מצד שני, הביקוש הוא משתנה.

<דני טל: ולכן נוצרים פערים בין יכולת הייצור והמלאי שנוצר לבין הביקושים בשוק.

<דני טל: לכן מאפייני השוק בדרך כלל מתבססים על ייצור ומכירה לשוק המקומי, כאשר הייצוא מסייע בדרך כלל לכיסוי ההוצאות הקשיחות והוא פחות מייצר רווחיות.

<דני טל: זאת הסיבה לכך שענף ייצור הזכוכית הוא ענף שהוא עתיר היטלים ברחבי העולם; אנחנו רואים מדינות רבות ברחבי העולם, גם מערביות וגם מתפתחות, שמטילות היטלים על יבוא זכוכית בהיצף.

<דני טל: גם לטורקיה יש היטלי היצף, גם על ישראל.

<דני טל: בשנה האחרונה, מאז שהוועדה אישרה את הטלת ההיטל, אנחנו בדקנו את השפעת ההיטל על שוק הזכוכית.

<דני טל: היה חשוב לנו לבדוק האם וכיצד זה השפיע על התחרותיות מצד אחד, על רמת המחירים, על ההיצע וכיוצא בזה, ועל כל שרשרת היצוא, מהיצרנים ועד מעבדי הזכוכיות.

מכלוף מיקי זוהר: ומהן המסקנות?

<דני טל: המסקנות הן כאלה.

<דני טל: לגבי מחיר הזכוכית חברת "פניציה" עמדה בהתחייבות שלה ולא העלתה את מחיר הזכוכית.

<דני טל: זאת אומרת שגם לא הייתה השפעה של מחיר הזכוכית על ענף הבנייה.

מכלוף מיקי זוהר: זאת אומרת שמחיר הזכוכית בארץ נותר בעינו.

<דני טל: נותר.

<דני טל: הם גם העבירו התחייבות נוספת, בהמשך להתחייבות שהעבירו ליושב-ראש הוועדה בעבר, שלא להעלות את המחירים אם היטל ההיצף יוארך בשנים נוספות.

<דני טל: בנוגע לתנאי האשראי, הבדיקה שלנו העלתה שכמעט שלא חלה הרעה בתנאי האשראי ללקוחות.

<דני טל: אמנם הייתה ירידה קטנה, אבל לא משמעותית.

<דני טל: בנוגע להיצע הזכוכית בשווקים, אנחנו ראינו שההיטל היה אפקטיבי, היבוא במחירי היצף נעצר, אבל התחיל להגיע יבוא ממקורות חלופיים - - -

מכלוף מיקי זוהר: שהם?

<דני טל: מבולגריה, מסעודיה - - -

מיקי רוזנטל: ממצרים.

<דני טל: גם קצת ממצרים.

מכלוף מיקי זוהר: היטל ההיצף הזה רלוונטי רק לזכוכית שמגיעה מטורקיה?

<דני טל: הוא הוטל רק על שני מפעלים בטורקיה.

מכלוף מיקי זוהר: למה זה לא היטל רחב יותר?

מיקי רוזנטל: כי אף אחד לא ניסה לדפוק את השוק, רק הטורקים.

<דני טל: חקירת היצף מתייחסת נקודתית - - -

מכלוף מיקי זוהר: הטורקים בכלל מנסים לדפוק אותנו בזמן האחרון.

מיקי לוי: חד-משמעי.

איתן ברושי: חבר'ה, זה הכנסת פה, הכול בשידור.

מכלוף מיקי זוהר: אני עומד מאחורי דבריי.

מיקי רוזנטל: מיקי, עכשיו ברצינות.

מיקי רוזנטל: המפעל הטורקי הוא גדול, הוא מייצר כמויות גדולות, והוא ניסה להשתלט פה על השוק באופן טורפני והוריד מחירים לרמות של... ולכן הוטל ההיטל.

איתן ברושי: אבל הממשלה מקבלת את זה, היא שמה היטל - - -

מיקי לוי: לא, לא, אל תתחיל עם זה, אנחנו לא פוליטיקה עכשיו, אנחנו רוצים - - -

איתן ברושי: הם שמו היטל רק לשנתיים, זאת אומרת שהם מוכנים להכיר בזה.

מיקי לוי: אדוני, מילה וחצי, בבקשה.

מיקי לוי: יש ניסיונות של השתלטות עוינת מהצד הטורקי על מפעלים במדינת ישראל.

מיקי לוי: הדבר נעשה לגבי מפעל הנחושת בשדרות, הדבר נעשה לגבי איסוף הפלסטיק – מדינת ישראל שולחת את הפלסטיק לטורקיה.

מיקי לוי: בשדרות מפעל הנחושת "כבלים", מתוך 11 ליינים רק ליין אחד עובד.

מיקי לוי: אפילו חברת החשמל, שפה בוועדה ניסינו לבלום אותה, מביאה מטורקיה.

מיקי לוי: כך עובדים משדרות והפריפריה מוצאים את עצמם ללא עבודה.

מיקי לוי: והנה לנו השתלטות נוספת, בנושא הזכוכית, על ידי הממשלה הטורקית.

מיקי לוי: מפעל "פניציה" מסוגל ומתחייב לספק את כל צורכי השוק הישראלי ועד עכשיו הוא עמד במילתו: הוא לא העלה מחירים ולא הייתה בעיה של אספקה.

מיקי לוי: מדובר ב-200 עובדים בתוך המפעל ועוד 200 עובדים במעגל החיצוני.

מיקי לוי: אנחנו צריכים לדאוג לאזרחי מדינת ישראל, תודה.

מכלוף מיקי זוהר: ובפרט לאזרחי הפריפריה, שהם משרתים את מפעל "פניציה".

מיקי לוי: אני מודה לך על התוספת.

מכלוף מיקי זוהר: משרד הכלכלה, תמשיכו.

<דני טל: אנחנו לא חווינו מחסור של זכוכית בשוק, וכל הירידה שחווינו כתוצאה מההיטל על החברה הטורקית התמלא על ידי ייצור מקומי שהוסט מיצוא לשוק המקומי, ועל ידי מקורות יבוא מגוונים אחרים.

<דני טל: אנחנו בדקנו גם את זמן האספקה.

<דני טל: זמן האספקה היה טוב.

<דני טל: זאת אומרת, באופן ממוצע כאשר מעבדי זכוכית הזמינו זכוכית, הם קיבלו את הזכוכית במועד שהם ביקשו ולא היו עיכובים.

<דני טל: אנחנו בדקנו את רמות המלאי שמחזיקה "פניציה" והן מעידות על כך שיש היצע מספיק של זכוכית בשווקים.

<דני טל: לגבי ההשפעה על "פניציה" אנחנו רואים שלמרות שלא חלו עליות מחירים יש השפעה חיובית על "פניציה", שהסיטה חלק מהיצוא שלה לשוק המקומי.

<דני טל: היא עדיין מייצאת בשיעור דו-ספרתי, אבל ההסטה לכיוון השוק המקומי היא הסטה ממקור שלא מייצר רווחיות ורק מכסה את העלויות הקבועות למקור שמייצר שיעור מסוים של רווחיות, ולכן הם הגיעו למצב מאוזן יותר, לעומת הפסדים שהיו בשנים קודמות.

<דני טל: אנחנו בדקנו את ההסתברות לחזרה של היצף במידה שההיטל יופסק.

<דני טל: מהבדיקה הזאת עלו הדברים הבאים.

<דני טל: א', לחברה הטורקית יש שבעה מפעלים בטורקיה לבדה ויש לה עוד מפעלים בעוד מדינות - - -

מיקי לוי: יש להם מפעלים בחוץ אחרי שהם הצליחו להשתלט גם על מפעלים באיטליה.

יצחק הרצוג: תן לו, הוא כתב את זה בדוח שפה, שיש לו עשרות עמודים.

<דני טל: בנוסף, ביוני 2016 נפתח קו ייצור נוסף.

<דני טל: מהבדיקה שלנו מהדוחות הכספיים של אותה חברה טורקית עולה שעודף כושר הייצור של החברה הטורקית עומד על 330,000 טון בשנה, שזה פי-שניים מכל כושר הייצור של "פניציה".

<דני טל: זאת אומרת, עודף כושר הייצור הזה מייצג את הפער בין הכמות שהם מייצרים לבין היכולת שלהם למכור בשוק המקומי, מה שאומר שכל העודפים צריכים למצוא לקוחות אחרים, או לחלופין להיגרס - - -

איתן ברושי: והממשלה מסבסדת שם?

מכלוף מיקי זוהר: אשמח להתייחסותך לסיפור הג'מבו.

איתן ברושי: רגע, אני שאלתי אם הממשלה הטורקית מסבסדת את הזכוכית בטורקיה.

<דני טל: אנחנו לא עשינו בדיקה לגבי סבסוד בטורקיה.

איתן ברושי: האינפורמציה שאנחנו יודעים היא שיש סבסוד בטורקיה.

איתן ברושי: כלומר, יש פה תחרות לא הוגנת שבה מסבסדים שם ומשבשים פה את העסק.

<דני טל: עלו טענות כאלה, אבל זה לא נושא שנבדק עובדתית.

איתן ברושי: כל הוועדה שלכם לא בדקה את העניין הזה?

<דני טל: אנחנו בודקים היצף בלבד.

<דני טל: חקירות סובסידיה זה חקירות אחרות, עם מאפיינים אחרים.

<דני טל: לשם בדיקת סובסידיה צריך לפתוח חקירה מיוחדת.

<דני טל: המנדט שלנו נוגע לפרמטרים שעוסקים בחקירת ההיצף בלבד.

איתן ברושי: הממשלה מאשרת תחרות לא הוגנת.

<דני טל: הממשלה, בעצם הטלת ההיטל, פותרת את - - -

איתן ברושי: היטל לשנתיים.

איתן ברושי: זה כאילו לא עשיתם כלום.

רועי פולקמן: אבל מה אתה מצפה?

איתן ברושי: לארבע שנים, לחמש שנים.

איתן ברושי: מה זה שנתיים?

איתן ברושי: מי עושה עסקאות לשנתיים?

איתן ברושי: אפשר לסגור את המפעל ולפתוח את המדינה הזאת ליבוא ב-360 מעלות.

איתן ברושי: חסלו את החקלאות, חסלו את התעשייה, חסלו את ירוחם, חסלו את נצרת - - -

רועי פולקמן: נו מה, אתה רוצה לתקוע את הדיון או שאתה רוצה שנאשר את ההיטל?

רועי פולקמן: אם תהיה קיצוני זה יתקע את ההיטל?

איתן ברושי: זה קיצוני?

איתן ברושי: אלי כהן הוא קיצוני?

איתן ברושי: הוא בא ותמך - - -

רועי פולקמן: אבל המשרד לא ביקש לחמש שנים, אז מה אתה רוצה?

איתן ברושי: אנחנו כן ביקשנו.

איתן ברושי: שנתיים זה לצאת ידי חובה.

מכלוף מיקי זוהר: אדוני ממשרד הכלכלה, תמשיך.

<דני טל: המסקנות שלנו ממה שתיארתי הן שבמידה שההיטל לא יוארך קיים חשש חוזר לקריסה של "פניציה".

<דני טל: אני מזכיר שב-2012 החברה נקלעה לקשיים וכמעט הגיעה לפשיטת רגל.

<דני טל: אנחנו נגלה שתהיה פה שליטה של החברה הטורקית, שנמצאת הכי קרוב מבחינה גאוגרפית והיא בעלת כושר ייצור.

<דני טל: זה יפגע כמובן גם בזמני האספקה ללקוחות המקומיים, גם בתנאי האשראי, כי החברה הזאת עובדת רק במזומן, להבדיל מ"פניציה", שעובדת באשראי.

<דני טל: ולגבי זמינות היצע הזכוכית סביר להניח שגם בזה נחווה עליות מחירים לפי הביקושים בשוק.

<דני טל: המשמעות של זה, מעבר לפגיעה הישירה ב-280 עובדי החברה והספקים שלהם, גם בתעשיות ההמשך - - -

מכלוף מיקי זוהר: אדוני התבקש להתייחס לסוגיית זכוכית הג'מבו.

<דני טל: אנחנו ביקשנו להחריג את נושא הג'מבו מן ההיטל.

מכלוף מיקי זוהר: אבל הבנתי שאם זכוכית הג'מבו תוחרג מן ההיטל אז בעצם לא עשינו כלום.

מכלוף מיקי זוהר: ההיטל הזה הוא - - -

איתן ברושי: מתי הח"כים מדברים?

מכלוף מיקי זוהר: תכף כולם ידברו.

מכלוף מיקי זוהר: אם נחריג את זכוכית הג'מבו מההיטל החשש הגדול הוא שבעצם היטל ההיצף הזה הופך להיות לא רלוונטי.

<דני טל: זכוכית הג'מבו מהווה פחות מעשרה אחוז מהיקף הזכוכית - - -

מכלוף מיקי זוהר: השאלה האם חומר הגלם של זכוכית הג'מבו לא יכול להפוך בסופו של תהליך לזכוכית רגילה.

עמר בר-לב: הוא הופך.

מכלוף מיקי זוהר: חבר'ה, אני שואל שאלות שאני יודע את התשובות עליהן.

מכלוף מיקי זוהר: זה נקרא שאלות רטוריות.

מכלוף מיקי זוהר: אדוני, בבקשה.

<דני טל: מהבדיקה שלנו, החשש שזכוכית ג'מבו תיובא לישראל, תיחתך ותימכר כזכוכית רגילה וכך בעצם תעקוף את הזכוכית, הופרך, מהסיבות הבאות.

<דני טל: א', יש שישה מעבדי זכוכית בישראל שיש להם יכולת עיבוד ג'מבו.

<דני טל: לא לכל אחד יש את אותו ציוד הרמה שנדרש לזכוכית בגודל - - -

מכלוף מיקי זוהר: וזה אומר שאף חברה אחרת אפילו לא תעז לרכוש ציוד הרמה חדש, בפרט כשהם יכולים להרוויח הרבה מאוד כסף מזה?

<דני טל: העלות של זה היא בסדר גודל של מאות אלפי דולרים, וזאת לצד העלויות השוטפות.

מכלוף מיקי זוהר: כשיש כסף מוציאים כסף.

<דני טל: אני אסביר את השיקולים.

<דני טל: יש פה עלויות רבות.

<דני טל: כשאתה מייבא זכוכית ג'מבו אתה מייבא אותה במכולה פתוחה, שזו עלות גבוהה יותר ממכולה סגורה.

<דני טל: לגבי זמן הפריקה של הג'מבו, להבדיל מזכוכית שמגיעה ארוזה בקרייטרים של עץ, הג'מבו מגיעים אחד-אחד, זכוכית מודבקת אחת לשנייה, כך שזמן הפריקה של מכולה כזאת יכול לקחת גם שעתיים.

<דני טל: בנוסף, יש בלאי במהלך החיתוך ויש העמסה ופריקה כפולה בשביל לשלח את הזכוכית שאתה חושד שיחתכו וישלחו הלאה.

<דני טל: לכן ההערכה שלנו הייתה שמדובר בעלויות שעולות על 26.5%, שהוא גובה ההיטל, ולכן החשש שזה ינוצל לרעה על מנת לייבא זכוכית ג'מבו, לחתוך אותה ולמכור אותה בחלקים, נראה לנו לא סביר.

מיקי רוזנטל: מתי נולד הג'מבו?

מיקי רוזנטל: הרי בהיטל הקודם הוא לא היה.

בצלאל סמוטריץ': לא, בהיטל הקודם הוא היה ועכשיו מוציאים אותו.

מיקי רוזנטל: אני רוצה להוציא אותו, כי אני חושב - - -

בצלאל סמוטריץ': לא, אתה רוצה להכליל אותו.

מיקי רוזנטל: נכון, אני רוצה להכליל.

מיקי רוזנטל: אני רק רוצה להבין מתי נולד הג'מבו הזה, הרי הוא לא היה מחוץ לקודם.

מכלוף מיקי זוהר: חברים, בואו נשמע את "פניציה" בעניין זכוכית הג'מבו.

מכלוף מיקי זוהר: איל, בבקשה.

מכלוף מיקי זוהר: מה המשמעות של זכוכית הג'מבו?

מיקי רוזנטל: ומה המשמעות של ההיטל עליכם אם רק מאריכים אותו בשנתיים?

<איל זגגי: הבקשה שלנו מלכתחילה הייתה – ואני חושב שזאת גם הייתה ההמלצה של דני טל – הארכה של ארבע שנים.

מכלוף מיקי זוהר: בעניין הזה אין מחלוקת – רוצים להאריך אותו.

מכלוף מיקי זוהר: הזמן ייקבע או שנתיים או ארבע, אבל אין מחלוקת על כך שמאריכים אותו.

מכלוף מיקי זוהר: עכשיו יש מחלוקת אחרת ועליה אנחנו צריכים לדון – זכוכית הג'מבו.

מכלוף מיקי זוהר: האם יש לה משמעות שלילית מבחינתכם?

מכלוף מיקי זוהר: אנא הסבר, פרט ונמק.

<איל זגגי: יש לה משמעות מאוד מאוד שלילית על "פניציה".

<איל זגגי: קודם כול, נשאלה השאלה ממה זה נולד, כלומר, מדוע בכלל נולדה החרגת הג'מבו.

<איל זגגי: עד עצם הרגע הזה, למרות מלוא בקשותינו, לא ראינו מסמך אחד ש...

<איל זגגי: מדברים על טענות עלומות על מחסור.

<איל זגגי: אבל יש לי כאן אישור של רואה חשבון על כל מלאי הג'מבו שהיה ב"פניציה" בכל העוביים לאורך כל התקופות, שמראה שלא היה פעם אחת מחסור בג'מבו.

<איל זגגי: אני מצהיר את זה פה לפרוטוקול: לא היה וגם לא יהיה מחסור בג'מבו.

<איל זגגי: כך שהטענות האלה הן טענות - - -

איתן ברושי: למה שינו את המידות?

<איל זגגי: רגע, זה יותר חמור מבחינתי.

<איל זגגי: ג'מבו מוגדר בעולם כזכוכית של שישה מטר, או לפעמים 5.10.

<איל זגגי: בהגדרה כאן הגדירו 4.50.

<איל זגגי: למה?

<איל זגגי: זה מאוד פשוט: כי יש אינטרסנט מאחורי זה.

<איל זגגי: כי 4.50, אם חותכים באמצע, יוצא 2.25, שזו המידה הסטנדרטית בישראל.

<איל זגגי: 2.25, 3.21 – זו המידה הסטנדרטית שמוכרים זכוכית בישראל, וברור שיש מאחורי הדבר הזה אינטרס.

<איל זגגי: מבחינתי זה לא כביש עוקף, אלא אוטוסטרדה שעוקפת את כל סיפור ההיטל.

רועי פולקמן: זה גאוני, מכון התקנים היה עושה את זה שנים, קובע בדיוק תקן שמתאים ליבואן אחד.

איתן ברושי: זה לא מתאים לוועדה ממשלתית.

מכלוף מיקי זוהר: תודה, איל, המסר הועבר בצורה ברורה ביותר.

מכלוף מיקי זוהר: שכנעת אותי.

<איל זגגי: עוד מילה אחת.

מיקי רוזנטל: מר זגגי, אני מבקש שתסביר מה המשמעות מבחינת המפעל אם ההיתר מוארך בשנתיים.

<איל זגגי: לאחר עשור של הפסדים המפעל עלה על פסים בריאים ובנה עכשיו תכנית אסטרטגית חמש שנים קדימה - - -

מכלוף מיקי זוהר: המפעל כבר לא גרעוני?

<איל זגגי: לא גרעוני כבר שנה וחצי ולא לוקח אגורה מהמדינה וגם לא מבקש אגורה מהמדינה.

מכלוף מיקי זוהר: ברוך השם.

<איל זגגי: הדבר היחיד שאנחנו מבקשים מהמדינה, ואני חושב שזו מטרה של כולנו כאזרחים כאן, זה לא לתת לחברה ולשלטון הטורקיים – וסליחה שאני אומר את זה – להשתלט לנו על העסק.

מכלוף מיקי זוהר: אנחנו לא מתעסקים פה עם הטורקים, זה לא השיקול.

מכלוף מיקי זוהר: אנחנו אוהבים את הטורקים ומודים להם על זה שהם רוצים שנעביר את השגרירות לירושלים ומכבדים את העמדות שלהם...

<איל זגגי: חבר הכנסת רוזנטל שאל שאלה.

<איל זגגי: אנחנו צריכים להמשיך ולבנות ולפתח את החברה.

<איל זגגי: אנחנו מתכננים תוספת של קו ציפויים על קו הזכוכית הקיים, ולגדול מ-275 אנשים ל-500 איש בתוך שנתיים.

מכלוף מיקי זוהר: תודה, אדוני.

עמר בר-לב: מאיזה אזורים?

<איל זגגי: אנחנו נמצאים בציפורית - - -

מכלוף מיקי זוהר: חברים, אני רוצה להתקדם - - -

עמר בר-לב: לא, זה חשוב לדעת.

עמר בר-לב: הגידול במספר העובדים הוא חשוב.

<איל זגגי: הכול בפריפריה.

<איל זגגי: אנחנו מצויים באזור התעשייה ציפורית, קו הציפויים יהיה אצלנו בציפורית - - -

מכלוף מיקי זוהר: אדוני, ואני אומר את זה גם לחברי הכנסת ולעובדי הוועדה, לעניות דעתי בעשור הקרוב ההיצף הזה יישאר.

מכלוף מיקי זוהר: זו התחושה שלי, יש לי תחושת בטן שבעשור הקרוב ההיצף הזה לא ישתנה - - -

מיקי רוזנטל: רק להסביר את המצב החוקי.

מיקי רוזנטל: בעוד שנתיים אי אפשר להאריך יותר את ההיטל, אלא צריך לעשות היטל חדש.

מכלוף מיקי זוהר: אני באמת סבור שפרק זמן קצר של הטלת ההיצף הוא לא נכון.

מכלוף מיקי זוהר: הוא לא נכון אסטרטגית עבור המפעל, שצריך לכלכל את צעדיו, לבנות תכנית השקעות ארוכת טווח.

עמר בר-לב: זה גם לא טוב אסטרטגית למדינה, ש - - - עבודה בפריפריה.

רועי פולקמן: מיקי, זה נכון ולא נכון.

רועי פולקמן: כי המפעל צריך לתת - - -

<קריאות: - - -

מכלוף מיקי זוהר: אני רוצה לומר למשרד הכלכלה - - -

מיקי רוזנטל: רגע, מיקי, לפני שאתה אומר - - -

איתן ברושי: די, אי אפשר שכל אחד ייקח רשות דיבור בצורה כזאת.

מכלוף מיקי זוהר: אני רוצה לומר למשרד הכלכלה, ואני חושב שכל חברי הוועדה סבורים כמוני, שהארכת ההיטל לפרק זמן קצר היא לא נכונה והיא לא בריאה.

מכלוף מיקי זוהר: דבר שני, לגבי זכוכית הג'מבו תחושתי היא שברור פה לכולם שאם נחריג את זכוכית הג'מבו מן ההיטל אז בעצם אין היטל.

מכלוף מיקי זוהר: וגם אם אתה אומר שישנן עלויות משמעותיות שחברות יצטרכו לשאת בהן כדי להיכנס לשוק הג'מבו, אני לא חושב שזה יכול למנוע מהן את זה.

מכלוף מיקי זוהר: כי שער בנפשך שיהיה פרץ חדש של זכוכית למדינת ישראל, שיכול להיות בהיקפים מאוד משמעותיים, אפילו 100% מהשוק, כי אפשר פשוט להעביר את כל השוק כולו לשוק הג'מבו ואז להפוך את זה לזכוכית רגילה.

מכלוף מיקי זוהר: ואז לא תהיה שום בעיה לחברות שעוסקות בזה להשקיע את אותם עשרות או מאות אלפי דולרים שאתה מדבר עליהם כדי להשתלט על השוק הזה.

מכלוף מיקי זוהר: לכן אין בכלל מחלוקת שהג'מבו הוא בעייתי, בטח ובטח בהיקף היבוא שאפשר יהיה לעשות איתו.

מכלוף מיקי זוהר: ולכן אני חושב שמשרד הכלכלה צריך לחשוב בצורה רצינית גם על פרק זמן ההיטל וגם על היבוא של הג'מבו.

מכלוף מיקי זוהר: אבל לפני שאתה תשיב לי, אני רוצה לשמוע את היבואנים עצמם.

מכלוף מיקי זוהר: יש פה משרד עורכי דין - - -

<קריאה: אני רוצה לעזור.

<קריאה: את זכוכית הג'מבו יחתכו בַּשטחים בעלות במינימלית.

<קריאה: כך שהחישוב שלהם הוא לא נכון.

מכלוף מיקי זוהר: אנחנו מודעים לזה.

מכלוף מיקי זוהר: היבואנים ממשרד עורכי הדין פירון, שאין לו שום קשר ליש עתיד - - -

יצחק הרצוג: לא, לא, זה לא הוגן.

יצחק הרצוג: אני תומך לחלוטין בצו ואני חושב שחוות הדעת נפלאות, אבל אתה לא צריך לזלזל, אתה לא מכיר את האנשים האלה.

מכלוף מיקי זוהר: אני לא זלזלתי.

מכלוף מיקי זוהר: חלילה.

מיקי רוזנטל: לפרוטוקול, זה ההומור של מיקי זוהר.

מיקי רוזנטל: אני מגן עליו.

יצחק הרצוג: עו"ד רנאטו יאראק הוא באמת אחד מגדולי עורכי הדין במדינה, זה למעלה מ-60 שנה.

מיקי רוזנטל: הרצוג, זה ההומור של מיקי זוהר, הוא לא מזלזל.

יצחק הרצוג: זה משרד מצוין.

יצחק הרצוג: אנחנו חולקים על בקשתו, אבל זה לא אומר שהם לא אנשים טובים.

יצחק הרצוג: תקרא פעם מה עשה רנאטו יאראק בעולם המשפט הישראלי ותכבד אותו.

מכלוף מיקי זוהר: בבקשה, אני אשמח לשמוע את עמדתכם.

מיקי רוזנטל: אני רוצה לשמוע אחר כך גם את העובדים.

<רנאטו יאראק: אני עורך דין רנאטו יאראק, ממשרד פירון, לא פּירון, ובאמת אין קשר ולו רחוק.

מכלוף מיקי זוהר: בבקשה, אדוני.

מכלוף מיקי זוהר: לא להפריע, בבקשה לאפשר למשרד לומר את דברו.

מכלוף מיקי זוהר: בבקשה.

<רנאטו יאראק: אנחנו טענו דברים שלצערי לא הוועדה המייעצת, שבפניה הצגנו את הטענות בהרחבה, וגם לא שר הכלכלה אחר כך, התמודדה איתם.

<רנאטו יאראק: אנחנו הראינו שההמלצה של הממונה, שעל עיקריה הוא חזר כאן היום לפניכם, התבססה במידה רבה על נתונים שהוא קיבל מ"פניציה" ולא מבדיקה עצמאית שהוא עשה.

<רנאטו יאראק: כך שיש לנו פה בניין שנבנה קומה על קומה על קומה, כאשר הקומה הראשונה היא פגומה לדעתנו, בגלל שהיא - - -

מיקי רוזנטל: אתם לא העברתם לו נתונים?

<רנאטו יאראק: אנחנו לא העברנו לו נתונים אלא בצורת - - -

מיקי רוזנטל: למה?

<רנאטו יאראק: כי הממונה בודק מה שהוא רוצה, לא מה שאנחנו רוצים שהוא יבדוק.

מיקי רוזנטל: רגע, סליחה, אני לא מבין – היו לכם נתונים והוא סירב לקבל?

מיקי רוזנטל: אתם מסרתם לו נתונים סותרים?

<רנאטו יאראק: זה לא העניין.

<רנאטו יאראק: המסקנות שלו - - -

מיקי רוזנטל: זה כן עניין.

מיקי רוזנטל: המסקנות שלו מבוססות על הנתונים שהוגשו לו.

מיקי רוזנטל: אתם הגשתם לו נתונים סותרים לנתונים של "פניציה"?

מיקי רוזנטל: כן או לא?

<רנאטו יאראק: הוא התבסס על נתונים שהוא קיבל מ"פניציה".

<רנאטו יאראק: אנחנו ניסינו לשכנע בזה ש - - -

מיקי רוזנטל: מה ציפית שהוא יעשה?

מיקי רוזנטל: שהוא לא יתבסס על נתונים - - - ?

<רנאטו יאראק: הוא צריך לעשות בדיקה עצמאית משלו.

מיקי רוזנטל: אתם העברתם לו נתונים?

<רנאטו יאראק: העברנו לו נתונים, אבל זה לא מה שהוא קבע.

מיקי רוזנטל: אז למה אתה אומר שהוא התבסס רק על הנתונים שהם העבירו?

יצחק הרצוג: לא רק זה, גם הוועדה המייעצת, עומד בראשה אחד מגדולי המומחים בעולם להיצפים ולהגבלים עסקיים, פרופ' מאהר דבאח.

יצחק הרצוג: והדוח שלה יורד לפרטי פרטים והוא מאוד משכנע לדעתי.

יצחק הרצוג: אז אתם לא יכולים להגיד ש - - -

<רנאטו יאראק: יכול להיות שהוא משכנע.

<רנאטו יאראק: כי הוא מתבסס על צד אחד.

<רנאטו יאראק: על כל פנים, אני חושב שזה דבר חסר תקדים להטיל היטל כדי להגן על מונופול.

<רנאטו יאראק: בזמנו ועדת טרכטנברג למשל המליצה – אמנם זה המלצות, לא חוק, אבל אנחנו יודעים כמה רצינית היא הייתה – לא להטיל שום היטל ושום הגנה אלא אם כן יש לפחות שלושה מפעלים בארץ.

<רנאטו יאראק: ופה יש לנו מפעל אחד, שהוא מונופול.

<רנאטו יאראק: ואם במקום לייצר תחרות למונופול אתה בא למנוע תחרות, אתה בא להגן עליו – אני חושב שאנשי ההגבלים העסקיים לא אוהבים את ההיטל הזה.

<רנאטו יאראק: ולמיטב ידיעתנו גם משרד האוצר לא אוהב אותו.

מכלוף מיקי זוהר: איך אתה יודע את זה, אדוני?

מכלוף מיקי זוהר: האם רשות ההגבלים העסקיים נמצאים פה?

מכלוף מיקי זוהר: האם אתם לא אוהבים את העניין הזה?

<דנה בר צור: אנחנו התנגדנו.

מכלוף מיקי זוהר: למה?

<דנה בר צור: להמשך הטלת ההיטל.

מיקי לוי: מאה אחוז, דעתכם נשמעה.

מכלוף מיקי זוהר: לא, אני רוצה לשמוע את הסיבה.

<דנה בר צור: אנחנו גם בדקנו - - -

<רנאטו יאראק: אתה החלטת עוד לפני שאתה שומע אותה.

מיקי רוזנטל: זה לא נכון.

מיקי רוזנטל: אתה אומר דברים לפרוטוקול - - -

מיקי לוי: עם כל הכבוד לך, אנחנו רואים מה נעשה במפעל הנחושת בשדרות.

<קריאה: תראה מה קורה ב"נגב קרמיקה", אדוני, אי-שם בפריפריה.

מיקי רוזנטל: אתה אומר דברים לפרוטוקול כדי שתוכל אחר כך להגיש בג"ץ.

<קריאה: אדוני, אתה יושב פה ומייצג אנשים מאוד עשירים, אבל תחשוב קצת על הפריפריה.

מיקי לוי: אנחנו לא מסוגלים להתחרות בסבסוד הטורקי, חד-משמעית.

מיקי לוי: לא בנחושת, לא במתכת ולא בפלסטיק.

<רנאטו יאראק: מי קבע שיש סבסוד טורקי?

מכלוף מיקי זוהר: אדוני ימשיך את דבריו, אנחנו רק נשמע את הרשות להגבלים עסקיים, שתסביר למה הם מתנגדים להיטל ההיצף הזה.

אילן גילאון: אדוני, חלקנו קבעו את עמדתם מראש – ואין בזה שום בעיה.

אילן גילאון: אנחנו חושבים שלהגן על מקום עבודה זה משהו - - -

מיקי לוי: יש שם 400 עובדים - - -

מכלוף מיקי זוהר: חברים, לא להפריע בבקשה.

מכלוף מיקי זוהר: הרשות להגבלים עסקיים, למה אתם מתנגדים?

<דנה בר צור: כי אנחנו חושבים שזה - - -

<רנאטו יאראק: אז תחזירו את מכסי המגן, תחזירו אותנו 50 שנה אחורה.

<קריאה: אבל אנשים ילכו הביתה, אדוני.

מכלוף מיקי זוהר: אני לא שומע את הגברת, חברים.

<דנה בר צור: אני דנה בר צור, מרשות ההגבלים העסקיים.

<דנה בר צור: אנחנו חושבים שהטלת היטל צריכה להיעשות במקרים מאוד חריגים, בעוד שבמקרה שלפנינו יש יצרן מקומי יחיד שמחזיק בחלק מאוד משמעותי מהשוק והתחרות היחידה שיכול להיות לו היא מיבוא.

מכלוף מיקי זוהר: האם יש אצלכם התייחסות לכך שהוא לא מעלה את המחיר, תוך התחייבות מול ועדת הכספים, שהיא ועדה די משמעותית בכנסת ישראל?

בצלאל סמוטריץ': ובשנתיים האחרונות עמדו בזה יפה.

מכלוף מיקי זוהר: האם הדבר הזה רלוונטי בהתייחסות שלכם, או שזו הייתה התייחסות כללית?

<דנה בר צור: הוא היה גם רלוונטי - - -

מכלוף מיקי זוהר: נו, אז זה צריך לחרוץ את הדין, כי הרי אם אין העלאת מחירים אז ההגבלים העסקיים אינם רלוונטיים בסיפור הזה.

<דנה בר צור: זה לא נכון - - -

<רנאטו יאראק: אדוני היושב-ראש, זה לא מדויק - - -

מכלוף מיקי זוהר: שנייה, אני שואל.

<דנה בר צור: התחרות יכולה להיות על דברים נוספים מעבר למחיר - - -

מכלוף מיקי זוהר: כגון?

<דנה בר צור: תנאי תשלום, זמני אספקה, האם כל המידות - - -

מכלוף מיקי זוהר: האם אתם הלכתם ובדקתם את זה?

<דנה בר צור: עלו הרבה טענות, שיכולים להציג את כולן פה, למשל, על הסטת הייצור לדברים שהם יותר רווחיים ל"פניציה" מבחינת הביקושים לעוביים השונים.

<דנה בר צור: כך שזה לא כל כך פשוט להגיד "לא העלו את מחיר" וזהו.

מכלוף מיקי זוהר: אוקיי, הבנתי, תודה.

<דנה בר צור: רגע, עוד משפט אם אפשר.

<דנה בר צור: אנחנו רואים שמה שקרה בפועל זה שהיבוא אמנם פחת אבל הוא גם מוסט למקומות שהיבוא מהם הוא פשוט פחות כדאי, בגלל זמן אספקה ארוך ו... יש יבוא, אבל הוא ממקומות אחרים, שיש להם זמן אספקה ארוך יותר, עלויות הובלה גבוהות יותר - - -

<קריאה: ובתנאי סחר הוגנים.

<איל זגגי: אני מבקש להגיד לפרוטוקול משפט אחד.

מכלוף מיקי זוהר: משפט אחד, בתגובה לדבריה של רשות ההגבלים.

<איל זגגי: הם הוציאו דוח בלי שהם פנו אלינו ולא שאלו אותנו שאלה אחת.

מכלוף מיקי זוהר: עצוב מאוד.

מכלוף מיקי זוהר: עורך דין - - -

מיקי רוזנטל: וגם לא התייחסתם למחירי הדמפינג שעשו פה הטורקים.

<דנה בר צור: כן התייחסנו בתגובה שלנו לאפשרות של סגירה של "פניציה".

מכלוף מיקי זוהר: משרד עורכי הדין, אנא סכם את דבריך.

<רנאטו יאראק: אמנם לא הייתה העלאה, אם המחיר היה נניח 100 אז הוא נשאר 100.

<רנאטו יאראק: אבל, כפי שאמרה החברה בצדק, אנחנו יודעים שהייתה הנחה ש"פניציה" נהגה לתת עבור תנאי תשלום, וההנחה הזאת בוטלה.

מכלוף מיקי זוהר: מה בעצם אתה אומר?

מכלוף מיקי זוהר: שאופי התשלום נהיה קשה יותר כלפי הרוכשים?

<רנאטו יאראק: נהיה קשה יותר.

<איל זגגי: זה לא נכון, זה פשוט לא נכון.

מכלוף מיקי זוהר: "פניציה" מכחישה, אדוני.

<רנאטו יאראק: היא יכולה להכחיש, אבל אלה עובדות.

<רנאטו יאראק: שנית, בעולם באותה תקופה שאנחנו מדברים עליה המחירים ירדו.

<רנאטו יאראק: אז כאשר המחירים מסביב יורדים - - -

<קריאה: המחירים בעולם עלו והם ממשיכים לעלות.

מיקי רוזנטל: רק שנייה, אני מבקש מכולם לתת לו לטעון את טענותיו, ואחר כך מי שרוצה לסתור אותן, שיסתור אותן.

מיקי רוזנטל: אני מבקש מכם, זכותכם לא להסכים, אבל תנו לו לסיים.

מיקי רוזנטל: אתם תקבלו רשות דיבור.

<רנאטו יאראק: צריך להבין שהגישה הזאת שאני שומע פה מחילופי הדברים היא גישה שבעצם אומרת "בוא נגן על המשק שלנו מפני יבוא".

<רנאטו יאראק: הייתה פעם שיטה, כל העולם נהג ככה, של מכסי מגן, של הגנה; אני עוד זוכר עתירה של בג"ץ שאני הגשתי נגד - - -

אילן גילאון: ואם היה פעם והיום לא, אז מה?

אילן גילאון: אז היום זה יותר הוגן?

אילן גילאון: מה את מעדיף יותר, אנשים שיש בידם כוח לקנות מוצרים יותר יקרים, או כאלה שלא יכולים לצרוך מוצרים במחירי בסיס?

אילן גילאון: מקום העבודה קודם לדבר הזה, ואני מבין את המדיניות של המדינה.

אילן גילאון: זה חלק מהתהליך, זה ברור לגמרי, ואני לא מבין מה אתה בדיוק המצאת כאן בכלל.

<רנאטו יאראק: אני לא המצאתי כלום, כי לא נותנים לי לדבר.

אילן גילאון: אדם צריך להגיע לעבודה וצריך להגן על מקום עבודתו בכל דרך - - -

<רנאטו יאראק: תראה, אני לא חבר כנסת, אני לא יכול להתווכח, אבל תאפשר לאנשים לדבר.

אילן גילאון: לא, אבל אתה טוען שבאנו עם דעה קדומה - - -

מיקי לוי: אנחנו מבינים שאתם רוצים להרוויח, מבינים.

מיקי רוזנטל: וזה בסדר, זה לגיטימי.

מיקי לוי: אבל לא על חשבון עובדים.

מכלוף מיקי זוהר: אדוני יסיים את דבריו.

מכלוף מיקי זוהר: יש עוד דברים לומר?

<רנאטו יאראק: אני בקושי התחלתי.

אילן גילאון: הוא רוצה שנוכל לקנות ביוקר - - -

מכלוף מיקי זוהר: חברים, אני אגיד לכם משהו, אני מתכוון - - -

<רנאטו יאראק: לא מאפשרים לי לדבר, ברור לי שההחלטה כבר נפלה.

מכלוף מיקי זוהר: שנייה, אדוני, ההחלטה לא נפלה - - -

<רנאטו יאראק: ואחר כך כשאני אומר את זה, אומרים שזה בשביל הבג"ץ.

<רנאטו יאראק: אבל זאת עובדה, ההחלטה נפלה.

<רנאטו יאראק: <חיים קטרי:> מה אדוני רוצה, שהמפעלים ייסגרו?

בצלאל סמוטריץ': עורך דין יאראק, קודם כול, אנחנו מתעסקים בזה במשך שנתיים כבר - - -

מכלוף מיקי זוהר: אני רוצה להגיד לך משהו.

מכלוף מיקי זוהר: כל משפט שאתה אומר עכשיו כיושב-ראש הוועד עושה נזק לדיון הזה.

מכלוף מיקי זוהר: כי אתה לא השיקול שלי כרגע, צריכים להיות כאן שיקולים אחרים, לא רק העובדים.

מכלוף מיקי זוהר: אתם רק חלק מהשיקולים.

מכלוף מיקי זוהר: לכן אני מבקש מכם:

מכלוף מיקי זוהר: אנחנו מנהלים את הדיון הזה בצורה נכונה, אז נא לא להפריע.

בצלאל סמוטריץ': מיקי, אני חייב לענות לרנאטו.

מכלוף מיקי זוהר: רגע, אני רוצה להסביר משהו.

מכלוף מיקי זוהר: משרד עורכי הדין יסיים את דבריו by hook or by crook וכל הפרעה שלכם תאריך את הדברים.

מכלוף מיקי זוהר: אנחנו נאפשר לו לומר את כל מה שהוא רוצה, כדי שהוא יוכל אולי לשכנע את חברי הוועדה, למרות שאתה צודק, אדוני – עמדתה הרווחת כרגע היא לא בצד שלך, היא בצד השני.

מכלוף מיקי זוהר: אבל אנחנו נאפשר לך לנסות לשכנע אותנו.

מכלוף מיקי זוהר: אז אנא, אדוני, סיים את דבריך, ואני מבקש מכולכם לא להפריע לו בדבריו.

<רנאטו יאראק: ברשות היושב-ראש גם נשאיר כאן את נייר העמדה שהגשנו לוועדה המייעצת ומי שירצה לעיין יוכל לעיין, כי אני הרי לא יכול לדבר כאן שעות.

בצלאל סמוטריץ': למה לא העברתם לנו את הנייר הזה לפני הדיון כדי שנוכל לעבור עליו וללמוד אותו?

<רנאטו יאראק: יכול להיות שטעינו, אתה צודק.

בצלאל סמוטריץ': לא, כי אחר כך תבוא ותגיד שכבר גיבשנו עמדה.

בצלאל סמוטריץ': אבל אנחנו לומדים את הסוגיה כבר שנתיים, עם נתונים ועם מחקרים ועם ה-ממ"מ.

מיקי רוזנטל: אנחנו עוסקים בזה שנתיים ועכשיו כבר יש לנו עמדה, אחרי ששמענו את כל הצדדים.

מכלוף מיקי זוהר: אתם מוזמנים ומתבקשים לשלוח את הנייר בסוף הדיון.

מכלוף מיקי זוהר: כן, בבקשה.

<רנאטו יאראק: תראו, הרעיון של הארכת היטל היצף הוא כאשר ברור שבלי היטל יהיה היצף.

<רנאטו יאראק: אלא שאני חושב שאין כרגע בסיס להנחה שברגע שיבוטל ההיטל יהיה היצף.

<רנאטו יאראק: אי אפשר לקחת את זה כהנחה מובלעת, כי זה לא מה שהחוק אומר.

<רנאטו יאראק: החוק אומר:

<רנאטו יאראק: תבדוק ותראה האם אחרי שאני מסיר את ההיטל יהיה היצף.

<רנאטו יאראק: עכשיו, תגידו לי ככה: נניח שאנחנו אופטימיים ומאמינים שלא יהיה היצף, אבל אחרי יומיים מתחיל לבוא יבוא מטורקיה בהיצף.

<רנאטו יאראק: ובכן, המדינה לא נשארת חסרת אונים, לממונה יש כלים רציניים מאוד שהחוק נתן לו והוא יכול מיד להטיל ערובה, עוד אפילו לפני שהוא בודק.

<רנאטו יאראק: כך שעד שהוא יבדוק לא יהיה בינתיים היצף, כי בינתיים הוא יטיל ערובה, כמו שהוא עשה פעם קודמת.

<רנאטו יאראק: כלומר, אם אני טועה כשאני אומר לכם שלא יהיה היצף אם יבוטל ההיטל ולמחרת אכן יהיה היצף – עדיין יש כלים יעילים מאוד להתמודד עם זה.

<רנאטו יאראק: אז למה להניח מראש הנחה שאין לה בסיס - - -

מכלוף מיקי זוהר: מה הכלים, אדוני?

מכלוף מיקי זוהר: אדוני יואיל בטובו להגיד לנו מהם הכלים?

<רנאטו יאראק: אמרתי, הממונה יכול להטיל מידית ערובה זמנית, בלי שר, בלי ועדה, בלי ועדה של הכנסת, בלי כלום.

<איל זגגי: רק שבפעם הקודמת זה לקח לו תשעה חודשים.

<שגית אפיק: זה לא מידי.

<שגית אפיק: להטיל ערובה באופן מידי?

<שגית אפיק: לפי החוק יש תהליך ארוך מאוד - - -

מיקי רוזנטל: התהליך הזה לוקח חודשים.

<איל זגגי: בפעם הקודמת זה לקח תשעה חודשים.

מכלוף מיקי זוהר: אגב, אדוני, אני רוצה לסבר את אוזניך – אם תהיה פרצה בשוק של חצי שנה, ייתכן שלא נצטרך לרכוש זכוכיות ארבע שנים קדימה אחר כך.

מכלוף מיקי זוהר: כי בחצי שנה אפשר להביא מספיק זכוכית לחמש שנים.

<איל זגגי: ובפעם הקודמת לקח תשעה חודשים - - -

מכלוף מיקי זוהר: אדוני, המסקנה שלך איננה נכונה.

<רנאטו יאראק: אדוני היושב-ראש, עם כל הכבוד, תקראו את החוק, אלה לא דברים שאני ממציא.

מכלוף מיקי זוהר: אומר פה משרד הכלכלה שאתה לא רשאי לעשות את זה.

<מזור מצקביץ': תוך 60 יום יש אפשרות לערובה.

מכלוף מיקי זוהר: משרד הכלכלה, בבקשה.

<דני טל: ערובה זמנית נעשית רק בפתיחה בחקירה, לא בתקופה של הארכה – ועכשיו אנחנו בתקופה של הארכה.

<דני טל: ההארכה לא בודקת את הימצאותו של נזק אלא היא באה לבדוק ולמנוע את הישנותו של נזק, וזה מה שהראינו בבדיקה, זה מה שהוכח, והטענה שלך היא - - -

<רנאטו יאראק: אני אמרתי שאין הוכחה שיהיה היצף.

<רנאטו יאראק: אז יגידו לי, בצדק, אבל מה יקרה אם יבוטל ההיטל ואז יתחיל היצף.

<רנאטו יאראק: אז במקרה כזה אתה מתחיל את ההליך מחדש ויש לך סמכות מידית להטיל ערובה זמנית.

<מזור מצקביץ': 60 יום, לא חצי שנה ולא תשעה חודשים.

<רנאטו יאראק: ב-60 יום "פניציה" לא תתמוטט.

<קריאה: ב-60 יום אפשר להכניס פה טונות של זכוכית.

<איל זגגי: ובפעם הקודמת זה לקח תשעה חודשים.

<איל זגגי: כי במדינת ישראל זה לא לוקח 60 יום - - -

<קריאה: ולך תוכיח שיש היצף.

<קריאה: הרי רק ההוכחה עצמה לוקחת חודשים.

מכלוף מיקי זוהר: אדוני, יש עוד דברים שתרצה להוסיף?

<רנאטו יאראק: אתם מסתכלים על עובדי "פניציה", ובצדק, וגם לנו אין חלילה שום דבר נגד העובדים.

<רנאטו יאראק: למרות שהשיטה לנפנף בעובדים היא שיטה - - -

<קריאות: - - -

<רנאטו יאראק: יש גם מעבדי זכוכית רבים שנפגעים היום מהתלות ב"פניציה".

<רנאטו יאראק: בתקופה של היטל ההיצף הנוכחי נסגרו חמישה מפעלים קטנים של מעבדי זכוכית, שגם להם יש זכות קיום וגם הם מעסיקים עובדים וגם בהם מתפרנסים אנשים.

<רנאטו יאראק: ואם זה ימשיך יש סכנה שגם מעבדי זכוכית אחרים - - -

<קריאה: זה לא נכון.

בצלאל סמוטריץ': אבל המחירים לא עלו, אז איך הם נפגעו?

מכלוף מיקי זוהר: תודה, אדוני.

מכלוף מיקי זוהר: התאחדות התעשיינים, בבקשה.

בצלאל סמוטריץ': יכול להיות שהם נסגרו, אבל בלי קשר להיטל, הרי ההיטל לא העלה את המחיר באגורה.

<קריאות: - - -

מכלוף מיקי זוהר: שקט, אי אפשר ככה.

מכלוף מיקי זוהר: התאחדות התעשיינים, בבקשה.

<אורן הרמבם: אני אורן הרמבם מהתאחדות התעשיינים.

<אורן הרמבם: אדוני היושב-ראש, חשוב לי להבהיר בקצרה את העמדה שלנו.

<אורן הרמבם: אנחנו תומכים בהארכה של ההיטל לארבע שנים ואנחנו כמובן מתנגדים להחרגת הג'מבו.

מכלוף מיקי זוהר: התאחדות התעשיינים תומכים בהארכה לארבע שנים?

<אורן הרמבם: כן, תומכים בהארכת ההיטל לארבע שנים וכמובן שמתנגדים להחרגה של זכוכית הג'מבו.

מכלוף מיקי זוהר: למה?

<אורן הרמבם: לפני שאני אפרט את הנימוקים הפרטניים, אני רוצה לתת נקודת מבט רוחבית.

<אורן הרמבם: אנשים רבים בתעשייה מתמודדים עם יבוא זול מתחרה, ובהרבה מאוד מקרים מדובר בהיצף ובהרבה מאוד מקרים קשה להוכיח את ההיצף.

<אורן הרמבם: אדוני, בהשוואה לעולם, השימוש בכלי הגנה של היטלים בישראל נעשה ממש במשורה.

<אורן הרמבם: ניתן להראות בהשוואה בין-לאומית שיש הרבה מאוד מדינות אחרות שמשתמשות במגוון כלים כדי להגן על התעשייה המקומית מפני היצף, דבר שלא נעשה מספיק בישראל.

<אורן הרמבם: ולכן, גם בראייה רוחבית, אנחנו חושבים שהכלי הזה הוא כלי חשוב כדי להגן על התעשייה המקומית.

מכלוף מיקי זוהר: תודה, אדוני.

מכלוף מיקי זוהר: נוהלי הכנסת קובעים שאסור להמשיך את הדיון מרגע שהמליאה נפתחת.

מכלוף מיקי זוהר: זה אומר שיש לנו פחות מדקה לסיים את הדיון.

מכלוף מיקי זוהר: לכן אני אומר שאנחנו נתכנס פה ביום שני הקרוב ונצביע עבור ההיטל, אחרי שנגיע לפשרה הרלוונטית, שצריכה להיות כדלקמן: 1.

מכלוף מיקי זוהר: בערך ארבע שנים היטל פלוס מינוס; 2.

מכלוף מיקי זוהר: הג'מבו צריכה להיות בתוך ההיטל ואי אפשר להחריג אותה; 3.

מכלוף מיקי זוהר: חברת "פניציה" תצטרך להתחייב שהיא לא תעלה מחירים בשום קונסטלציה וגם לא תשנה את תנאי התשלום בעבור הלקוחות שלה.

בצלאל סמוטריץ': אם כן אז אנחנו נבטל את ההיטל.

מכלוף מיקי זוהר: וכמובן שזה יהיה במעקב אישי של ועדת הכספים.

מכלוף מיקי זוהר: אנחנו נבוא ביום שני להצביע.

מכלוף מיקי זוהר: תודה רבה, הישיבה נעולה.